CELEX ID: 32011R0524
Publication Date: 2011-05-26

Document Text:
KOMISJONI MÄÄRUS (EL) nr 524/2011,
26. mai 2011,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses bifenüüli, deltametriini, etofumesaadi, isopürasaami, propikonasooli, pümetrosiini, pürimetaniili ja tebukonasooli jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,
ning arvestades järgmist:
(1)
Deltametriini, etofumesaadi, propikonasooli, pümetrosiini ja pürimetaniili jääkide piirnormid on sätestatud määruse (EÜ) nr 396/2005 II lisas ja III lisa B osas. Tebukonasooli jääkide piirnormid on sätestatud määruse (EÜ) nr 396/2005 III lisa A osas. Isopürasaami kohta ei ole määruse (EÜ) nr 396/2005 lisades veel jääkide piirnormi kehtestatud, seega kohaldatakse vaikimisi väärtust 0,01 mg/kg. Bifenüüli kohta ei ole siiani eraldi jääkide piirnormi sätestatud, samuti ei ole ainet kantud määruse (EÜ) nr 396/2005 IV lisasse. Bifenüüli on varem kasutatud taimekaitsevahendina. Määruse (EÜ) nr 396/2005 artikli 18 lõike 1 punkti b kohaselt tuleb kohaldada vaikimisi väärtust 0,01 mg/kg kõigi selle määruse I lisas loetletud toodete puhul.
(2)
Seoses kasutusloa andmisega vastavalt nõukogu 15. juuli 1991. aasta direktiivile 91/414/EMÜ (taimekaitsevahendite turuleviimise kohta) (2) on toimeainet pümetrosiini sisaldava taimekaitsevahendi kasutamiseks spinati, portulaki ja lehtpeedi puhul esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Deltametriini kohta on selline taotlus esitatud seoses kasutamisega kartulite puhul. Etofümesaadi kohta on selline taotlus esitatud seoses kasutamisega lehtede ja õite puhul, millest valmistatakse taimeteed, ning tüümiani puhul. Isopürasaami kohta on selline taotlus esitatud seoses kasutamisega mitme teravilja puhul. Propikonasooli kohta on selline taotlus esitatud seoses kasutamisega laua- ja veiniviinamarjade ja õunte puhul. Pürimetaniili kohta on selline taotlus esitatud seoses kasutamisega herneste (kaunadega) puhul. Tebukonasooli kohta on taotlus esitatud seoses kasutamisega mitmesuguste tsitrusviljade puhul.
(4)
Vastavalt määruse (EÜ) nr 396/2005 artiklile 8 hindasid taotlusi asjaomased liikmesriigid ja hindamisaruanded edastati komisjonile.
(5)
Saksamaa ja ettevõtjad saatsid komisjonile teavet bifenüüli kohta ja selles näidati, et bifenüüli esineb värsketel ürtidel ja taimedel vaikimisi kokkulepitud jääkide piirnormist rohkem. Saksamaa esitas hindamisaruande ja teavitas, et kuna mitmesugustest allikatest pärit bifenüüli esineb igal pool, on võimatu toota ürte, kibuvitsamarjatooteid, maitseaineid ja taimeteesid, mis sisaldaksid bifenüüli jääke kooskõlas jääkide piirnormiga. Määruse (EÜ) nr 396/2005 artikli 16 lõike 1 punktis a kirjeldatud menetluse kohaselt esitas Saksamaa taotluse ajutise jääkide piirnormi kehtestamiseks, et asjaomaseid tooteid saaks turule viia.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohte tarbijatele ja vajaduse korral ohte loomadele, ning esitas põhjendatud arvamused kavandatud jääkide piirnormide kohta (3). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(7)
Toiduohutusamet tegi oma põhjendatud arvamustes järelduse, et kõik nõuded andmete osas on täidetud ja et taotlejate soovitud jääkide piirnormide muudatused on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõikide selliseid aineid sisaldavate toiduainete tarbimise teel ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada lubatud päevast tarbitavat kogust või akuutset standardkogust.
(8)
Bifenüüli puhul soovitas toiduohutusamet suurendada jääkide piirnorme ainult nii palju, kui esitatud andmete põhjal leiti vajalik olevat. Toiduohutusamet viitas ka sellele, et analüütiliste probleemide tõttu ei ole olemasolevat jääkide piirnormi alati võimalik kontrollida, ning soovitas sellega seoses, et kõnealuste põllukultuuride analüütiliselt määratud alammäära võiks tõsta. ELi referentlaborilt saadud teave kinnitas seda otsust.
(9)
Toiduohutusameti põhjendatud arvamuse põhjal ja võttes arvesse olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(10)
Seepärast tuleks määrust (EÜ) nr 396/2005 vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub Euroopa Liidu Teatajas avaldamisele järgneval päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. mai 2011

EuroVoc Classification:
Level 1: 100149
100156
Level 2: 100215
100250
100249
Level 3: 1268
1277
2014
All Concepts: 1277
2985
6569